รัฐบาลไทย-ข่าวทำเนียบรัฐบาล-นายกรัฐมนตรีย้ำรัฐบาลให้ความสำคัญ กับการพัฒนาที่อยู่อาศัยที่มั่นคง เป็นพื้นฐานสำคัญต่อการพัฒนาคุณภาพชีวิตประชาชน
วันจันทร์ที่ 13 มกราคม 2563
นายกรัฐมนตรีย้ํารัฐบาลให้ความสําคัญ กับการพัฒนาที่อยู่อาศัยที่มั่นคง เป็นพื้นฐานสําคัญต่อการพัฒนาคุณภาพชีวิตประชาชน
นายกรัฐมนตรีเป็นประธานพิธียกเสาเอกสร้างบ้านมั่นคงชุมชนริมคลองเปรมประชากร ย้ํารัฐบาลให้ความสําคัญกับการพัฒนาที่อยู่อาศัยที่มั่นคง เป็นพื้นฐานสําคัญต่อการพัฒนาคุณภาพชีวิตประชาชน ยืนยันทําหน้าที่ให้ดีที่สุดเพื่อคนไทยมีที่อยู่อาศัยอย่างมั่นคง
วันนี้ (13 ม.ค. 63) เวลา 14.30 น. ณ ชุมชนประชาร่วมใจ 2 เขตจตุจักร พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานในพิธียกเสาเอกก่อสร้างบ้านใหม่ของชุมชนประชาร่วมใจ 2 โดยมี พลเอก ประวิตร วงษ์สุวรรณ รองนายกรัฐมนตรี พลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ พลตํารวจเอก อัศวิน ขวัญเมือง ผู้ว่าราชการกรุงเทพมหานคร นายฉัตรชัย พรหมเลิศ ปลัดกระทรวงมหาดไทย นายพินิจ บุญเลิศ ผู้ว่าราชการจังหวัดปทุมธานี และพลโท ธรรมนูญ วิถี แม่ทัพภาคที่ 1 เข้าร่วมงาน ซึ่งนายไมตรี อินทุสุต ประธานกรรมการสถาบันพัฒนาองค์กรชุมชน พร้อมคณะผู้บริหารและผู้แทนหน่วยงานภาคีที่เกี่ยวข้อง ตลอดจนชาวชุมชนริมคลองต่าง ๆ กว่า 500 คน ให้การต้อนรับ
โอกาสนี้ นายกรัฐมนตรีและคณะลงเรือตรวจเยี่ยมพื้นที่จากท่าเรือวัดเสมียนนารี เขตจตุจักร ไปยังชุมชนประชาร่วมใจ 2 เขตจตุจักร เพื่อทําพิธียกเสาเอกสร้างบ้านใหม่ให้แก่ประชาชนที่รื้อย้ายบ้านเดิมออกจากแนวคลองเปรมประชากร พร้อมทั้งมอบสัญญาเช่าที่ดินราชพัสดุในการก่อสร้างบ้านใหม่บนเนื้อที่ 10 ไร่ 3 งาน 9 ตารางวา ใบอนุญาตก่อสร้างของชุมชน (210 ครัวเรือน) ให้กับคณะกรรมการสหกรณ์เคหสถานประชาร่วมใจ 2 จํากัด (รวม 11 คน) ตามนโยบายคืนบ้านใหม่ให้พี่น้อง คืนสายคลองให้ส่วนรวม​ พร้อมรับฟังความเป็นมาของโครงการดังกล่าว และมอบนโยบายว่า ขอบคุณทุกภาคส่วนที่ร่วมมือกันส่งต่อความมั่นคงในวันนี้ไปถึงลูกหลานของเราได้มีบ้านอยู่อาศัย​ ซึ่งเป็นสิ่งที่รัฐบาลได้ดําเนินการอย่างยิ่งยวด​ และสามารถขับเคลื่อนตามแนวทาง​ต่าง ๆ ซึ่ง​ไม่ใช่ทําแค่รัฐบาลนี้เท่านั้น​ ไม่ว่ารัฐบาลไหนเข้ามาบริหารประเทศก็ต้องดําเนินการสานต่อไป​
พร้อมกันนี้​ นายกรัฐมนตรีกล่าวแสดงความยินดีกับประชาชนที่ต่อไปนี้ไม่ต้องอยู่แบบผิดกฎหมาย​ เพราะได้รับการรับรองจากรัฐบาล และรัฐบาลมีนโยบายชัดเจนในเรื่องการพัฒนาความเข้มแข็งของชุมชนจากฐานราก การสนับสนุนการแก้ไขปัญหาที่อยู่อาศัยให้ชาวบ้านมีที่อยู่อย่างถูกกฎหมาย ถือเป็นการสร้างชุมชนที่น่าอยู่ รวมทั้งการพัฒนาคุณภาพชีวิตและทักษะด้านอาชีพ โดยรัฐบาลได้สานต่อแผนแม่บทการพัฒนาที่อยู่อาศัยระยะ 20 ปี (พ.ศ. 2560-2579) ที่มีวิสัยทัศน์ให้ “คนไทยทุกคนมีที่อยู่อาศัยถ้วนทั่วและมีคุณภาพชีวิตที่ดีภายในปี 2579” เพื่อให้บรรลุวัตถุประสงค์ข้างต้น รัฐบาลพร้อมที่จะสนับสนุนการแก้ไขปัญหาที่อยู่อาศัยผู้มีรายได้น้อยอย่างเต็มที่ ทั้งในเรื่องการเงินเพื่อที่อยู่อาศัย และการสนับสนุนงบประมาณโครงการบ้านมั่นคงอย่างต่อเนื่อง และเพื่อจัดระเบียบและแก้ไขปัญหาชุมชนแออัด และพัฒนาที่อยู่อาศัยชุมชนริมคลองไม่ให้มีการรุกล้ําแนวลําคลองและเปิดทางระบายน้ําให้มีประสิทธิภาพ ทั้งนี้ รัฐบาลได้ให้ความสําคัญและตระหนักดีว่าการพัฒนาที่อยู่อาศัยที่มั่นคง จะเป็นพื้นฐานสําคัญต่อการพัฒนาคุณภาพชีวิตของประชาชนให้มีความสุข มีความมั่นคง ซึ่งการแก้ไขปัญหาเหล่านี้ จําเป็นจะต้องได้รับความร่วมมือจากหลายหน่วยงาน ทั้งภาครัฐและเอกชน ตลอดจนภาคีพัฒนาทุกภาคส่วน จึงจะประสบผลสําเร็จโดยเร็ว และเกิดการพัฒนาที่ยั่งยืน จึงขอให้ประชาชนร่วมเดินหน้าไปด้วยกันแบบพี่ดูแลน้อง ร่วมกัน​กําหนดความต้องการของประชาชน​ เพื่อให้ภาครัฐนําไปสู่การปฏิบัติร่วมกันต่อไป
นายกรัฐมนตรีกล่าวว่า โครงการนี้เป็นโครงการที่สําคัญ โครงการรักษ์สิ่งแวดล้อมของพระบาทสมเด็จพระเจ้าอยู่หัว ที่ทรงรับสั่งกับตนเสมอมาให้อนุรักษ์และฟื้นฟูสภาพสิ่งแวดล้อม โดยเฉพาะอย่างยิ่งในเรื่องของปัญหาน้ําเน่าเสียการระบายน้ํา ​การดําเนินการกําจัดน้ําเสีย​ ซึ่งจะต้องตั้งถังดักไขมันอยู่ทุกบ้าน​และจะต้องมีเขื่อนกั้นน้ํา​ กําจัดขยะมูลฝอยและวัสดุเหลือใช้ต่าง ๆ ที่เป็นอุปสรรคกีดขวางทางระบายน้ําในจุดต่าง ๆ โดยการพัฒนาคูคลอง และพื้นที่ริมคลองที่มีศักยภาพจะสามารถพัฒนาให้เป็นแหล่งท่องเที่ยว และพักผ่อนหย่อนใจได้ ทําให้มีภูมิทัศน์สะอาด สวยงามโดยการปลูกไม้ดอก ไม้ประดับที่มีสีสันสวยงามตามสภาพพื้นที่ รวมทั้งจัดให้มีกิจกรรมล่องเรือชมทัศนียภาพ และจัดสิ่งอํานวยความสะดวกแก่นักท่องเที่ยว ดึงดูดใจแก่นักท่องเที่ยว และเป็นที่พักผ่อนหย่อนใจแก่ประชาชน โดยทั่วไป​ ซึ่งทุกคนต้องมีจิตสํานึกในการรักษาสิ่งแวดล้อมที่ดี เพื่อให้ลูกหลานของเรามีที่อยู่อาศัยที่ดีขึ้น​ต่อไป​
นอกจากนี้​ นายกรัฐมนตรียังฝากหน่วยงานที่เกี่ยวข้องเร่งสร้างทําความเข้าใจกับประชาชนในพื้นที่​ โดยนายกรัฐมนตรีไม่ต้องก​ารสร้างความขัดแย้งกับใคร​ พร้อมยืนยันจะทําหน้าที่ให้ดีที่สุดเพื่อประชาชนคนไทยมีที่อยู่อาศัยอย่างมั่นคง
จากนั้น​ นายกรัฐมนตรีและคณะ มอบเครื่องอุปโภคบริโภคให้กับชาวบ้านชุมชนประชาชนร่วมใจ​ 2 ต่อจากนั้น นายกรัฐมนตรีเดินมายังบริเวณพิธียกเสาเอกและเสาโท ประกอบพิธียกเสาเอก วางไม้มงคล​ ผูกผ้าสีและโปรยดอกไม้ และประกอบพิธียกเสาโท ผูกผ้าสีและโปรยดอกไม้ เพื่อความเป็นสิริมงคล​ก่อนเดินทางกลับ
.........................
กลุ่มประชาสัมพันธ์และเผยแพร่​ สํานักโฆษก